Groot styging in petrolprys verwagArgieffoto. (Foto: Maroela Media) Die Automobiel-Assosiasie (AA) voorspel slegte nuus vir motoriste in Maart met die prys van diesel, petrol en paraffien wat na alle verwagting teen volgende Woensdag gaan styg. Gegrond op ongeouditeerde data van die Sentrale Energiefonds is die verwagting tans dat die prys van 95-oktaan-petrol en 93-oktaan-petrol tussen R1,22 en R1,27 per liter gaan styg en die prys van diesel met sowat 28 sent per liter. Die prys van paraffien sal na verwagting met 16 sent per liter styg. Op grond van die data sal ŉ liter 95-oktaan-petrol in die binneland in die nuwe maand van R21,68 per liter tot R22,90 per liter klim, terwyl die prys aan die kus van sowat R21,03 per liter tot R22,25 per liter sal styg. “Die prysstyging van internasionale olieprodukte dra tussen 76 en 82 sent by tot die verwagte styging in plaaslike brandstofpryse, terwyl die rand se verswakking teen die Amerikaanse dollar sowat 46 sent bydra,” sê die AA. “Die petrolprysstyging is beduidend en sal ŉ negatiewe impak op huishoudings se begrotings hê. ŉ 50 liter tenk brandstof sal na raming R61 meer kos om vol te maak, of R244 as dit vier keer gedurende die maand volgemaak word, wat ŉ aansienlike prysstyging is.” Die AA doen ŉ beroep op brandstofverbruikers om hul brandstofverbruik noukeurig te monitor en om te begroot volgens die nuwe brandstofpryse. “Om beter brandstofverbruik te verseker, maak seker jou voertuig is goed onderhou en in goeie meganiese toestand, beplan roetes noukeurig en vermy swaar verkeer.”